Աստղիկ Մուշեղյան

Աստղիկ Ալբերտի Մուշեղյան (), հայ երաժշտագետ, արվեստագիտության թեկնածու (2005), Հայաստանի կոմպոզիտորների միության անդամ (2018)։

Կենսագրություն 
Աստղիկ Մուշեղյանը ծնվել է 1959 թվականի մարտի 5-ին Երևանում։ 1976 թվականին ավարտել է Երևանի Պ. Ի. Չայկովսկու անվան երաժշտական դպրոցի տեսության (Մ. Տոնյանի դասարան), 1981 թվականին՝ Երևանի պետական կոնսերվատորիա երաժշտագիտության (Գ. Գյոդակյանի դասարան), իսկ 1985 թվականին՝ դաշնամուրի (Ա. Ներսիսյանի դասարան) բաժինը։

1982 թվականին դարձել է Մատենադարանի (2005 թվականից` ավագ), 2000 թվականից՝ «Հայ հոգևոր երաժշտության կենտրոնի» գիտաշխատող։

Հեղինակել է «Արմաշի դպրեվանքի երաժշտական ավանդույթները» («Արմաշի դպրեվանքը», 1998, մաս Բ) մենագրությունը, որտեղ անդրադարձել է հայ հոգևոր երգարվեստի պատմությանն ու տեսությանը։ Մի շարք աշխատությունների (Ք. Քուշնարյան, Գ. Գյոդակյան, Ա. Բաղդասարյան և ուրիշների), ժողովածուների («Երգք ձայնագրեալք ի Ժամագրոց Հայաստանեայց Ս. Եկեղեցւոյ», «Ձայնագրեալ երգեցողութիւնք Ս. Պատարագի», Մ. Եկմալեանի «Երգեցողութիւնք Սրբոյ Պատարագի») և դասագրքերի խմբագիր է։ Կազմել և խմբագրել է ձայնասկավառակների հավաքածուներ (Կոմիտասի ծննդյան 145-ամյակին, Ա. Խաչատրյանի և այլն)։

Ծանոթագրություններ 

Հայ երաժշտագետներ